GiliGold/VAD_KnessetCorpus huggingface dataset:
רומן ברונפמן:
אם ב-10% מהמקרים יש חריגה, ואתם לא התייחסתם לחריגה הזאת, אתם נפלתם, אתם מעדתם, ואנחנו יחד אתכם.
תא"ל און רגוניס:
אני מקבל את מה שאתה אומר, כי בסוף הנפילות הן על חריגים.
תא"ל און רגוניס:
כי זה מה שיוצא בתקשורת, וזה מה שעושה את התדמית הלא-נכונה.
רומן ברונפמן:
בדיוק.
תא"ל און רגוניס:
אנחנו הבנו ולמדנו את הבעיה של ההורים שמגיעים מחוץ-לארץ, וגם כאן הפקנו לקחים להשכלה כללית.
תא"ל און רגוניס:
להערה הראשונה שלך, אני מקבל את מה שאמרת.
תא"ל און רגוניס:
אני לא תקפתי.
תא"ל און רגוניס:
הערתי, שגם כשמבקרים נקודתית דברים מסוימים, יותר נכון שיידעו את כל התמונה, וכדי לדעת את כל התמונה צריך לתת הזדמנות להציג אותה, ואז אפשר גם נקודתית לטפל בדברים.
תא"ל און רגוניס:
אני רוצה שתדע עוד דבר.
תא"ל און רגוניס:
התחלנו ב"פיילוט", בעיקר עם בוגרי נעל"ה, והיום אנחנו עושים סדנאות אמצע שירות, כי גילינו שגם כשההורים מגיעים לארץ זה לא פשוט לילד שהיה רגיל כבר לחיות לבד, פתאום ההורים מגיעים ועכשיו זו התמודדות כפולה – גם עם ההורים אחרי שהם לא היו.
תא"ל און רגוניס:
עשינו סדנת אמצע שירות כזאת, בסיוע ובשיתוף עם משרד הקליטה, ואני חושב שזה דבר מצוין וחשוב.
תא"ל און רגוניס:
עם זה, כשיש מקרה של חיילים שלא שינו את המעמד והם מקבלים מהצבא הרבה כסף, חשוב שהם יקבלו את העונש שמגיע להם, כי יש פה מסר.
רומן ברונפמן:
פה אני חולק עליך, כי הוא לא ידע שהוא צריך להודיע.
רומן ברונפמן:
אני רק מבקש להיזהר דווקא מהחריגות.
רומן ברונפמן:
עצה אחת לפני שאני עוזב.
רומן ברונפמן:
הסדנאות שאתם עושים לחיילים זה דבר מעולה.
רומן ברונפמן:
תעשו גם סדנאות למפקדים.
תא"ל און רגוניס:
אנחנו עושים גם סדנאות למפקדים.
תא"ל און רגוניס:
אני אציג מה אנחנו עושים למפקדים.
תא"ל און רגוניס:
אם כבר אתה מדבר על מפקדים, הגדלנו משמעותית את היקף הסדנאות למפקדים.
תא"ל און רגוניס:
יותר מזה, אחד הדברים שלמדנו, שאין לנו בעיה עם החיילים ביחידות השדה, או שם הבעיה פחותה.
תא"ל און רגוניס:
אין לנו בעיה עם המ"מ, אין לנו בעיה עם המ"פ, אין לנו בעיה עם המג"דים.
תא"ל און רגוניס:
הבעיה היא דווקא עם הנגדים ביחידות העורפיות, והגדלנו גם שם את היקף הסדנאות למפקדים ברמות האלה.
תא"ל און רגוניס:
זאת היתה הבעיה שלנו, נגדי משמעת, נגדי מטבח, שניהם התייחסו בחלק מהמקומות פחות טוב.
נעמי בלומנטל:
רומן פיין, אתה כבר השתחררת מהצבא?
רומן פיין:
אני השתחררתי מהצבא לפני חודשיים.
נעמי בלומנטל:
מה היה הנסיון שלך?
רומן פיין:
אני הכנתי כמה מקרים שקרו לחברים שלי מהפלוגה.
רומן פיין:
חלק מהדברים קרו לי.
רומן פיין:
החברים שהיו בכלא עדיין משרתים בצבא, והם לא באו לכאן כי הם פשוט פוחדים.
רומן פיין:
אני אישית לא הייתי בכלא.
רומן פיין:
הייתי במעצר וממש על סף כניסה לכלא.
תא"ל און רגוניס:
איפה היית במעצר?
רומן פיין:
בפלוגה שלי.
רומן פיין:
אני שירתתי ב"גבעתי".
תא"ל און רגוניס:
ורצית להגיע ל"גבעתי"?
רומן פיין:
כן.
רומן פיין:
אני בן למשפחה חד-הורית.
רומן פיין:
אמא שלי גרושה ויש עוד שתי ילדות קטנות.
רומן פיין:
תהליך הגירושין היה בארץ, כמו לרוב המשפחות עולים חדשים.
רומן פיין:
לפני הצבא הלכתי ללשכת הגיוס ואמרתי להם מה הבעיה.
רומן פיין:
אני עבדתי אז, וגם כשלמדתי בבית-ספר עבדתי, כי הייתי צריך לעזור למשפחה.
רומן פיין:
הסברתי להם מה הבעיה.
רומן פיין:
הם לקחו את הנתונים ואמרו: אנחנו נטפל.
רומן פיין:
אחר-כך הגיעה תשובה שאין אישור ואני לא אשרת קרוב לבית.
רומן פיין:
לפי הנתונים שיש להם, הם לא יכולים לאשר לי את זה.
רומן פיין:
הם אמרו לי: תתגייס ואנחנו נדאג לכל הבעיות, רק תתגייס.
רומן פיין:
בסופו של דבר התגייסתי ליחידה קרבית, כי בלאו-הכי לא קיבלתי אישור לשרת קרוב לבית.
רומן פיין:
אז התחילו לטפל בי ביחידה הקרבית.
רומן פיין:
התהליך הזה לקבלת תשלומי משפחה נמשך שנה.
רומן פיין:
עד שקיבלתי תשלומי משפחה היתה הרבה מאד מלחמה עם כל מיני מסמכים, משק"יות שהתחלפו כל פעם וכל משקי"ית התחילה מחדש, ובסופו של דבר נתנו לי תשלומי משפחה שהיו צריכים לפרנס את המשפחה שלי.
רומן פיין:
קיבלתי אז 150 שקל לחודש.
סופה לנדבר:
במקום 4000 שקל.
תא"ל און רגוניס:
לא במקום, כל אחד לפי הזכאות.
רומן פיין:
אמי היתה גרושה, חולה ולא יכלה לעבוד, ויש לי עוד שתי אחיות קטנות.
רומן פיין:
זה המצב.
רומן פיין:
כמובן שצריכים עזרה.
רומן פיין:
150 שקל, זה מה שקיבלנו כעזרה.
רומן פיין:
חוץ מזה לא קיבלנו שום דבר, ואז קלטתי שאני צריך לעשות משהו, לצאת מהיחידה הקרבית.
רומן פיין:
בשביל לצאת מיחידה קרבית, אני לא יכול לעשות את זה באופן חוקי, אני חייב לעשות נפקדות.
רומן פיין:
כך זה בפלוגה אצלנו.
רומן פיין:
זה חוק.
רומן פיין:
אתה מבין?
תא"ל און רגוניס:
אני לא מבין.
תא"ל און רגוניס:
אתה מבין.
אבשלום וילן:
אתה לא יכול להגיש בקשה?
רומן פיין:
כן, אבל אין הרבה סיכוי לקבל תשובה חיובית.
רומן פיין:
הכי בטוח זה לעשות נפקדות.
נעמי בלומנטל:
רשות הדיובר לורה ידידיה, ואחר-כך נשמע תשובה לגב' פיסרבסקי.
ורה ידידיה:
אנחנו עושים עבודה מאד קשה בערוץ 33.
ורה ידידיה:
און רגוניס השתתף הרבה מאד ואני מודה לו מאד.
ורה ידידיה:
אבל אין לי שום אפשרות להגיע אליך.
ורה ידידיה:
זאת האפשרות היחידה להגיד לך מה כואב לנו.
תא"ל און רגוניס:
זה לא המקום, אני מצטער.
ורה ידידיה:
אני השארתי הודעות בלשכה שלך.
ורה ידידיה:
אני עורכת ראשית ומנחה תוכנית, והאיש אפילו לא מצא לנכון לחזור אליי.
ורה ידידיה:
רצינו להגיע אליך.
ורה ידידיה:
יש לנו בעיה, ואומר לך מה היא.
ורה ידידיה:
רצינו לעשות תוכנית על בתי הכלא כששלומית כנען ביקרה בכלא.
ורה ידידיה:
אנחנו לא מצליחים לעשות תוכנית כזאת.
ורה ידידיה:
רצינו לעשות תוכנית על אלימות בצבא, ואנחנו לא מצליחים, כי אומרים לנו: אין בעיות כאלה.
ורה ידידיה:
יש בעיות, ואנחנו רוצים לבוא לקראת העולים החדשים, ויחד אתכם לפתור את הבעיות.
ורה ידידיה:
כל מי שעובד אתנו אומר: אין בעיות כאלה, ואנחנו לא מצליחים להעלות שום נושא שהוא כן בעייתי, כולל בתי כלא.
ורה ידידיה:
תעזור לנו עם זה.
נעמי בלומנטל:
אני מצטערת שלא יצא ליותר אנשים לדבר היום.
נעמי בלומנטל:
עוד מעט יש לנו עוד ישיבה.
נעמי בלומנטל:
אין ספק שבימים אלה קורים דברים קשים בנושא של קליטת עליה, עם הכפשות איומות ונוראות, עם הסתה נוראית, וחלק מהדברים גם באו לידי ביטוי בוועדה.
נעמי בלומנטל:
אנחנו חייבים לנסות לטפל ולקדם בנושאים אלה.
נעמי בלומנטל:
לדעתי, הנושא של חיילים שנמצאים בכלא צבאי הוא קשה מאד.
נעמי בלומנטל:
אני ביקרתי בכלא צבאי.
נעמי בלומנטל:
אתה חושב על ילד צעיר שמתחיל את החיים שלו, ולהיות בכלא צבאי זה פשוט מזעזע.
נעמי בלומנטל:
גם הנתונים שאנחנו שומעים כאן הם קשים, קשים מאד.
נעמי בלומנטל:
כאשר אנחנו רואים ש-18% מכלל החיילים כלואים ולו לתקופה מסוימת בכלא צבאי, זה נתון קשה.
נעמי בלומנטל:
כאשר אנחנו עוד שומעים שהסיבות העיקריות הן כלכליות.
נעמי בלומנטל:
זה כואב, זה קורע לך את הנשמה.
נעמי בלומנטל:
אלה חבר'ה טובים שלא מגיע להם לשבת בכלא.
נעמי בלומנטל:
אני בטוחה שרוב המקרים הם כמו המקרה של רומן פיין, שהיו צריכים ורצו לעזור להורים שלהם לחיות, לאכול.
נעמי בלומנטל:
אנחנו שומעים היום על נתוני עוני איומים, על אנשים רעבים.
נעמי בלומנטל:
הם דאגו שיהיה אוכל למשפחה שלהם, ובמקום זה הם מוצאים את עצמם בכלא צבאי.
נעמי בלומנטל:
זאת לא יכולה להיות התשובה לא של מדינת ישראל ובוודאי לא של הצבא.
נעמי בלומנטל:
אני מבינה שאתם התחלתם לטפל בזה.
נעמי בלומנטל:
נראה לי שצריך לאתר בזמן, עוד לפני הגיוס, את הבעיות האלה.
נעמי בלומנטל:
לא יצא לנו לשמוע את תרצה הרמלין, אבל אני מבטיחה שנקיים עוד דיון בנושא הזה ונשמע גם אותך.
נעמי בלומנטל:
תקופת כהונתה של הכנסת הקודמת התקצרה מאד ולכן לא הספקנו לדון בכל הנושאים שעמדו על סדר-יומה של הוועדה.
תרצה הרמלין:
רציתי לדבר בדיוק איך להכין אותם כדי שהם יוכלו להגיע יותר מוכנים ואז לא להגיע לכלא.
תרצה הרמלין:
זה בדיוק החלק שלנו.
נעמי בלומנטל:
וגם שהצבא ייתן להם מידע איזה סיוע הם יכולים לקבל.
תרצה הרמלין:
לדעת לאן לבוא ולקבל את המידע.
תרצה הרמלין:
לכוון אותם ואחר-כך לעזור להם לעבד את המידע הזה ולהשתמש בו.
תרצה הרמלין:
כל זה הוא תפקידו של בית-הספר, חלק גדול של שפ"י.
תרצה הרמלין:
זה החלק שלנו.
סופה לנדבר:
אני רוצה שיהיה לנו קו פתוח אתך דווקא, תא"ל רגוניס, ולא עם פקידים.
נעמי בלומנטל:
תא"ל רגוניס לא יוכל לענות על הכל באופן אישי.
נעמי בלומנטל:
נמצאת פה גם נטאשה קורץ מהמועצה הציבורית למען יהודי ברית-המועצות לשעבר.
נטאשה קורץ:
כשאנחנו פונים לפעמים על סמך בקשות של חיילים שמשרתים בצבא ומבקשים או לשחרר אותם או להתחשב בהם, אנחנו פונים למש"קית ת"ש ואז העונש מתחיל להיות כפול כתוצאה מהפניות שלנו.
נטאשה קורץ:
תא"ל רגוניס אומר שאלה רק חריגים.
תא"ל און רגוניס:
אני אומר שאלה רק חריגים, ואני עומד מול האנשים שלכם.
נטאשה קורץ:
אני יודעת שאלה חריגים, אבל אנחנו מקבלים חריגים, כי הם בני-אדם.
נטאשה קורץ:
וזה באמת כמו שחבר-הכנסת ברונפמן אמר, אנחנו חייבים לטפל בהם.
תא"ל און רגוניס:
אני לא אומר שלא.
תא"ל און רגוניס:
אנחנו רוצים לטפל בהם.
נטאשה קורץ:
אם אפילו ורה ידידיה לא משיגה אותך, איך אנחנו נמצא אותך?
תא"ל און רגוניס:
זה לא התפקיד שלי.
נעמי בלומנטל:
אולי אתה צריך סיוע, עוד אנשים שיטפלו במקרים כאלה.
גדעון עזרא:
מי הקצין האחראי על כל הענין הזה?
תא"ל און רגוניס:
אני עומד בראש ועדת היגוי לקליטת עליה.
תא"ל און רגוניס:
מתחתיי יש בחיל החינוך והנוער בחור עם ענפים שלמים שמתעסקים בנושא קליטת עליה.
תא"ל און רגוניס:
יש לנו בסיס שלם בכרמיאל, שבדרך-כלל מרבית העולים עוברים דרכו, שם אנחנו עושים הכנה לקראת גיוס.
תא"ל און רגוניס:
יש לנו הרבה סגני אלופים שמתעסקים כל אחד במכלול שהוא מופקד עליו.
תא"ל און רגוניס:
מעבר לזה, יש גם באגפים נוספים, גם במטה הכללי וגם באכ"א אנשים שמתעסקים בנושא קליטת עליה.
תא"ל און רגוניס:
אנחנו מתכנסים אחת לחודשיים-שלושה יחד עם משרד הקליטה, משרד החינוך ומשרד העבודה ודנים על הנושאים שעומדים על הפרק.
גדעון עזרא:
אבל בהחלטות הקטנות יש אדם מעורב שמכיר את הנושא?
נטאשה קורץ:
יש לו שם וטלפון?
תא"ל און רגוניס:
יש לו שם ויש לו טלפון.
תא"ל און רגוניס:
תקבלו את זה.
תא"ל און רגוניס:
לגבי המקרה הספציפי אנחנו קיבלנו עכשיו עדכון ממפקד כלא 6, שאומר את הדברים הבאים: הבחור נעצר על השתמטות כשהוא בא לקבל אישור יציאה לחו"ל.
תא"ל און רגוניס:
הוא נכלא בכלא 4 החל מה-31 באוגוסט.
תא"ל און רגוניס:
הוא נשפט על העדרות משירות במשך חמש שנים.
תא"ל און רגוניס:
הוא היה עריק מה-17 בנובמבר עד 29 באוגוסט, וגם אם הוא החליף כתובות, הוא ידע שהוא צריך להתגייס ולבוא ולעדכן את הכתובת.
תא"ל און רגוניס:
זאת עריקות של חמש שנים ולכן הוא קיבל עונש של ארבעה חודשים וחצי.
תא"ל און רגוניס:
גם בכלא הוא עבר עבירות משמעת, הוא קילל מפקדים והוא סירב פקודות בתוך הכלא.
תא"ל און רגוניס:
למרות ההמלצות של המפקדים בכלא, בכל הרמות, מפקד הכלא החליט כחריג לתת לו פעמיים חופשה.
תא"ל און רגוניס:
פעם אחת בכלא 4 הוא קיבל חופשה, בניגוד לכל ההמלצות של מ"פ כלואים.
תא"ל און רגוניס:
מי שמכיר את ההיררכיה ואת המעמדות שיש שם, למרות כל ההמלצות, בגלל שהוא הציג את הבעיה של ההריון של אשתו, מפקד הכלא אישר והוא קיבל חופשה של 48 שעות לששי-שבת.
תא"ל און רגוניס:
ב-7 בנובמבר הוא הגיש עוד בקשה, עוד פעם על-סמך הספור שאשתו בהריון, וגם אז הוא קיבל חופשה של 72 שעות.
יולי יואל אדלשטיין:
הוא חזר בזמן וההתנהגות היתה סבירה.
נעמי בלומנטל:
אולי תהיה גם פנייה שלנו, לאור מצבה של אשתו שמאושפזת בבית-חולים, אם יש משהו שאתם יכולים לעשות.
גדעון עזרא:
אבל למה הוא לא מקבל סיוע כספי?
תא"ל און רגוניס:
אני לא יודע, צריך לבדוק את זה.
אנה איסקובה:
אני שואלת אם אתה יכול לערוך בדיקה של נסיבות העריקות, כי איך אני יכולה להיות בטוחה שהוא באמת היה עריק?
נעמי בלומנטל:
אנחנו לא יכולים לדון פה פרטנית.
נעמי בלומנטל:
יש פה גם ענין של צנעת הפרט.
נעמי בלומנטל:
אם חמותו הסכימה שיאמרו את הדברים בקול רם בוועדה זה לא אומר שאנחנו צריכים לפרוס את כל היריעה.
נעמי בלומנטל:
את יכולה בתפקיד שלך לפנות לצה"ל וגם לרמטכ"ל.
נעמי בלומנטל:
אני מצטערת, אנחנו חייבים לסיים את הישיבה.
נעמי בלומנטל:
אני שואלת, לאור הדברים ששמענו כאן, ואנחנו לא מדברים על פושעים, אם יש אפשרות לסייע במקרה הזה ולבוא לקראתו, גם לאור העובדה שאשתו מאושפזת עכשיו, דבר שלא היה ידוע קודם לכן.
נעמי בלומנטל:
- - - - - - -
נעמי בלומנטל:
אנחנו מתכנסים היום באווירה קשה מאד, הייתי אומרת אפילו באווירה של אזעקה לאור מה שקורה בחברה הישראלית, משום שהגיעו מים עד נפש.
נעמי בלומנטל:
אני לא רוצה לומר שאנחנו צריכים להתנתק מכל שיקולים פוליטיים, ממחשבות מי הולכים לאן, הקולות של מי יביאו למפלגה כזו או אחרת יותר מנדטים, יותר אנשים.
נעמי בלומנטל:
משום שמה שקורה הוא פשוט מזעזע.
נעמי בלומנטל:
לשמוע דברים כל-כך קשים של שטנה, של בלע, של שנאה, של דברים קשים ביותר, שלא היינו מצפים לשמוע בחברה הישראלית, זו בושה וכלימה.
נעמי בלומנטל:
נמצאים כאן אנשים שמלווים את הוועדה שלנו כבר הרבה שנים.
נעמי בלומנטל:
אני לרגע לא חשבתי שנגיע, כאן במדינת ישראל, למצב שבו ידברו כך על עולים חדשים.
נעמי בלומנטל:
הרב בניזרי, אמרת דברים מאד-מאד קשים.
נעמי בלומנטל:
העובדה שגם לא הגיעו לכאן חברי כנסת לא מאגודת ישראל ולא מש"ס היא קשה מבחינתנו.
נעמי בלומנטל:
אני מקווה שבהמשך הישיבה יגיעו לכאן חברי כנסת מש"ס.
נעמי בלומנטל:
הייתי רוצה לשמוע ממך, אדוני הרב, התנצלות חד-משמעית על הדברים הקשים מאד שאמרת.
נעמי בלומנטל:
בינתיים שמעתי שאינך תושב בית שמש.
נעמי בלומנטל:
אני מאד-מאד מקווה שתחזור בך מדבריך, משום שלומר על ציבור שלם, על עליה מבורכת דברים של בלע, של שנאה, של משטמה כל-כך קשה, היא סכנה אמיתית לחברה שלנו בארץ, ואנחנו רוצים להתנער מהם מכל וכל.
נעמי בלומנטל:
אני כיושבת-ראש הוועדה לא האמנתי ולו לרגע שנגיע למצב כל-כך קשה.
נעמי בלומנטל:
אני אומרת לכם, זה מצב של פיקוח-נפש.
נעמי בלומנטל:
כי מכאן ועד למקרים מזעזעים שעלו בוועדה זו, מקרי רצח של עולים חדשים - ואולי אתה מזדעזע לשמוע את זה, מפני שהם דיברו בשפה שלא נשמעה לוותיקים, על רקע של שוני, זרות – אנחנו לא רחוקים מזה.
נעמי בלומנטל:
אם אלה פני הדברים, בואו נעזוב פוליטיקה, נעזוב שיקולים של קואליציה ואופוזיציה, בואו נעזוב הכל.
נעמי בלומנטל:
אנחנו בשעת השי"ן ועל סף הקו האדום.
נעמי בלומנטל:
עברנו את הקו האדום, ואני מצפה שיגיעו לכאן גם חברי הכנסת מש"ס וגם חברי הכנסת מהאגודה ויתנערו מהדברים האלה.
נעמי בלומנטל:
גם אם מגיע לכאן אחוז מסוים של עולים שאינם יהודים, זה לא אומר שצריך להכפיש את כולם.
נעמי בלומנטל:
הם הגיעו על-פי חוק.
נעמי בלומנטל:
אם חברי הכנסת הנכבדים, או השרים בממשלת ישראל חושבים שצריך לשנות את חוק השבות, שישנו אותו, אבל שלא יאמרו לאנשים שחיים במדינת ישראל שהם חלאה, שהם רפש, ומלים שעלו כאן בוועדה שאני לא רוצה להעלות אותן מחדש.
נעמי בלומנטל:
זו שעת חירום אמיתית.
נעמי בלומנטל:
יורי שטרן: אני לא חושב שמגיע לרב בניזרי לשבת בשולחן הנשיאות.
נעמי בלומנטל:
הוא לא יושב בשולחן הנשיאות.
נעמי בלומנטל:
אני רוצה לשמוע ממך הרב, אם אתה חוזר בך מהדברים שאמרת, ואם צוטטת נכון.
סופה לנדבר:
גברתי היושבת-ראש, אני לא חושבת שאנחנו צריכים לתת לו כבוד.
סופה לנדבר:
עבור מה אנחנו נותנים לו כבוד?
סופה לנדבר:
שיישב שם ליד הדלת, כמו שהוא עשה עם עליה שלמה.
נעמי בלומנטל:
חברת-הכנסת לנדבר.
סופה לנדבר:
מותר לי, נעמי.
הרב דוד בניזרי:
לפני רגע את דיברת על אלימות מילולית.
הרב דוד בניזרי:
אלה שצריכים לתת לי דוגמה כדי שאני אחזור בתשובה, לא נותנים לי אותה.
נעמי בלומנטל:
מי מתנהג לא בסדר?
הרב דוד בניזרי:
הנה, תראי את הסגנון.
סופה לנדבר:
אתה מדבר על סגנון?
הרב דוד בניזרי:
הרי אתם תוקפים אותי על סגנון.
יורי שטרן:
לא על סגנון, על תוכן הדברים שלך.
יורי שטרן:
זה הרבה מעבר לסגנון.
נעמי בלומנטל:
בואו נשמע מה יש לרב בניזרי לומר ואחר-כך אתן רשות דיבור לחברי הכנסת שהעלו את הנושא על סדר-היום.
נעמי בלומנטל:
תוכל לומר לנו דברי נועם על העולים החדשים?
הרב דוד בניזרי:
קודם-כל, אם היתה פה פגיעה ביהודי רוסיה – אני מדגיש: ביהודי רוסיה – אני מתנצל בפה מלא.
יוסף לפיד:
למה, בגויים מותר לפגוע?
יוסף לפיד:
גברתי, יש פה שגיאה שאומרת שבגויים מותר לפגוע.
יוסף לפיד:
מה פתאום?
יוסף לפיד:
זו גזענות.
נעמי בלומנטל:
הוא באמצע משפט.
נעמי בלומנטל:
ייתכן שגם בגויים הוא לא רוצה לפגוע.
נעמי בלומנטל:
הוא התחיל עם החלק היהודי.
הרב דוד בניזרי:
יש פתגם בצרפתית שאומר שהאדם הוא הסגנון.
הרב דוד בניזרי:
אז תתן לי ליישב את הדברים.
הרב דוד בניזרי:
הדברים שלי כוונו, חס ושלום, לא כנגד העליה מרוסיה.
הרב דוד בניזרי:
זו עליה מבורכת, ואפילו אם יש בה דברים שהם לא לטעמי, אבא מקבל את הבן שלו בכל מקרה.
הרב דוד בניזרי:
אבא אוהב את הבן שלו.
הרב דוד בניזרי:
ארץ-ישראל - - -
יורי שטרן:
אוי ואבוי לנו אם אתה האבא שלנו.
יורי שטרן:
אני מעדיף להיות יתום.
ויקטור בריילובסקי:
אנחנו לא צריכים אבא כזה.
הרב דוד בניזרי:
ארץ-ישראל, ברוך השם, מקבלת את היהודים חזרה.
הרב דוד בניזרי:
אני מדגיש: יהודים חזרה.
הרב דוד בניזרי:
בן-גוריון הקים פה מדינת יהודים.
הרב דוד בניזרי:
רק לצערי הרב, היום בודקים כל דבר עם רייטינג ועם אלקטורט.
הרב דוד בניזרי:
אף בן-אדם במדינה הזאת שרוצה להגיד משפט כואב, לא יכול.
הרב דוד בניזרי:
הוא לא יכול לפלוט שום משפט ולא להגיד שום אמת - - -
אבשלום וילן:
משפטים גזעניים בשום מדינת חוק לא נתיר.
אבשלום וילן:
חוק השבות מתיר לכולם להגיע.
אבשלום וילן:
גזענות היא גזענות היא גזענות ואנחנו נצא נגדה.
נעמי בלומנטל:
חבר-הכנסת וילן, הוא עוד לא אמר מלה קשה.
נעמי בלומנטל:
הוא אמר בעבר, ועכשיו הוא התחיל לומר שהוא חוזר בו.
נעמי בלומנטל:
בוא ניתן לשמוע את הדברים.
הרב דוד בניזרי:
אני חוזר בי לגבי יהודי רוסיה, חס ושלום נפגעו והבינו שאני אמרתי שלא יגיעו - - -
אבשלום וילן:
כל העולים החדשים - - -
הרב דוד בניזרי:
יהודי רוסיה כולם, כמו כל יהודי, רצויים בארץ הזאת ואנחנו צריכים לחפש את יהודי רוסיה מתחת לאדמה ברוסיה ולהתחנן לפניהם - - -
יורי שטרן:
מתחת לאדמה?
יורי שטרן:
הוא גם קבר וגם מחייה אותם.
יוסף לפיד:
היה פעם רב ידוע בשם זיגמונד פרויד והוא היה אומר לך משהו על זה.
הרב דוד בניזרי:
אבל רבותיי, יש פה בעיה כואבת.
הרב דוד בניזרי:
אני יודע שקשה לשמוע אותה.
הרב דוד בניזרי:
אף אחד עד היום לא נתן לי שום תירוץ.
הרב דוד בניזרי:
אדרבה, שכנעו אותי היום.
הרב דוד בניזרי:
יש לי ציבור גדול בכל רחבי מדינת ישראל.
הרב דוד בניזרי:
תנו לי לצאת ולומר לכל הציבור: רבותיי, טעיתי עד היום.
הרב דוד בניזרי:
אבל עד היום אף אחד לא החזיר אותי מהטעות.
יורי שטרן:
מהי הטעות?
הרב דוד בניזרי:
רגע, תן לי לדבר.
נעמי בלומנטל:
הטעות, אדוני.
יוסף לפיד:
אנחנו לא באנו לשמוע הטפות מוסר.
יוסף לפיד:
אתה לא תטיף לנו מוסר.
הרב דוד בניזרי:
אתה רוצה שאני אגיד מה שאתה רוצה.
יוסף לפיד:
אני רוצה שתתנצל.
יוסף לפיד:
תבקש סליחה.
הרב דוד  בניזרי:
לא אתנצל.
הרב דוד  בניזרי:
אני אתנצל על מה שאני רוצה, לא מה שאתה רוצה.
יוסף לפיד:
אתה גזען.
הרב דוד בניזרי:
אתה גזען ופאשיסט.
נעמי בלומנטל:
האדון אמר שהוא מתנצל.
נעמי בלומנטל:
עכשיו אנחנו מדברים - - -
הרב דוד בניזרי:
אני מתנצל – על מה?
סופה לנדבר:
הוא אומר עליו פאשיסט ואת ממשיכה את הישיבה?
סופה לנדבר:
הוא אומר על יושב-ראש סיעה שהוא פאשיסט?
סופה לנדבר:
מי אתה בכלל?
סופה לנדבר:
הוא אמר: פאשיסט.
נעמי בלומנטל:
הוא אמר לך פאשיסט?
יוסף לפיד:
כן.
יוסף לפיד:
הוא לא יכול לשבת פה.
יוסף לפיד:
יש גבול - - -
הרב דוד בניזרי:
- - - בצורה שהוא פוסל את האנשים, הוא פוסל אותי.
אבשלום וילן:
כבוד הרב, הוא חבר כנסת ואתה לא תקרא לחבר כנסת פה בביטויים עולבים.
אבשלום וילן:
בכל הכבוד, תחזור בך מהביטוי.
סופה לנדבר:
בן-אדם עבר את השואה - - -
הרב דוד בניזרי:
כי גם הוא קורא לרבנים תועבה ורשעים.
הרב דוד בניזרי:
כשהוא יחזור, אני אחזור.
נעמי בלומנטל:
אדוני, אני מבקשת ממך להתנצל בפני חבר-הכנסת לפיד על הדברים שלך.
נעמי בלומנטל:
תחזור בך גם מהדברים שאמרת לחבר-הכנסת לפיד, אחרת לא נוכל להמשיך.
הרב דוד בניזרי:
אני אומר במפורש: לגבי כל יהודי רוסיה - - -
ויקטור בריילובסקי:
הוא לא מתנצל.
סופה לנדבר:
תסלקי אותו מפה ושיילך.
הרב דוד בניזרי:
כנראה שלא מצאתי את הפינה.
הרב דוד בניזרי:
אתם רוצים להמשיך - - -
נעמי בלומנטל:
לא, לא, מצאת פינה טובה מאד, אבל אתה נכנס אליה - - -
הרב דוד בניזרי:
אתם פשוט לא רוצים לשמוע מה שכואב בדיוק ליהודים.
יוסף לפיד:
גברתי, הוא לא ימשיך לנאום פה כל עוד - - -
אבשלום וילן:
אתם כל שבוע פוגעים במיליון אזרחים.
אבשלום וילן:
זה כואב לכל הציבור, ומספיק.
הרב דוד בניזרי:
אני אגיד מה שצריך להגיד ומה שאני מבין.
הרב דוד בניזרי:
הבנת אותי?
נעמי בלומנטל:
לא, לא בהכרח.
אבשלום וילן:
זו מדינת חוק דמוקרטית ואין בה מקום לגזענות.
יוסף לפיד:
או שהוא יתנצל בפניי או שהוא לא ימשיך לדבר.